Mednarodni festival sodobne glasbe Kogojevi dnevi

Sezona XXXVIII/4

**Godalni ansambel Simfoničnega orkestra RTV Slovenija**

**Franc Avsenek** – dirigent

**Solisti:**

**Matjaž Robavs** – bariton

**Sanja Zupanič** – sopran

**Monika Skalar** – violina

**Sofija Ristič, Anja Gaberc** – harfi

Petek, 15. september 2017, ob 20.30

Cerkev svete Marije Vnebovzete, Kanal

**Program**:

Lucijan Marija Škerjanc: SLOVENSKA MAŠA ZA BARITON, KLAVIR IN GODALA

(1900–1973) Kyrie

Gloria

Credo

Sanctus

Benedictus

Agnus

Ite Missa est

Marij Kogoj / Franc Avsenek: TRI PESMI ZA GLAS IN KLAVIR *(prva izvedba priredbe za glas in godala)*

(1892–1956) Jaz se te bom spomnila (besedilo S. Sardenko)

Sprehod v zimi (besedilo P. Remic)

Istrski motiv (besedilo I. Pregelj)

Saša Šantel / Franc Avsenek: CONCERTINO ZA VIOLINO IN KLAVIR, OP. 44 *(prva izvedba priredbe za violino in godala)*

(1883–1945)Andantino affetuoso

Andante

Allegro

G. Mahler / Franc Avsenek: KLAVIERQUARTETT *(prva izvedba priredbe za dve harfi in godala)*

(1860–1911) Nicht zu schnell

S tem koncertom, ki bo prav posebno doživetje, se Festival Kogojevi dnevi, Godalni ansambel Simfoničnega orkestra RTV Slovenija, solisti in dirigent Franc Avsenek poklanjajo enemu najvidnejših slovenskih glasbenih poustvarjalcev, dirigentu Antonu Nanutu, ki nas je zapustil januarja tega leta. Maestro Nanut bi svoj 85. rojstni dan praznoval 13. septembra in v spomin na to ter na 16-letno nepretrgano delo s Simfoničnim orkestrom RTV Slovenija, se glasbeniki s tem koncertom globoko poklanjajo njegovi častitljivi zapuščini in delu na področju slovenskega glasbenega ustvarjanja.

Glasba **Lucijana Marije Škerjanca** je po slogu romantična in veliko dolguje preteklosti. Kompozicijo je študiral pri Josefu Marxu na Dunaju in Vincentu d'Indiyju v Parizu, dirigiranje pa pri Felixu Weingartnerju v Baslu. Največji umetniški potencial je izrazil v orkestrskih delih, kot so simfonije in koncertantne skladbe, ki tudi predstavljajo pomembnejši del opusa. Druga plat njegovega ustvarjanja pa so komorna in klavirska dela ter samospevi. Bil je spreten skladatelj, ki pa ni bil inovator in se je raje posluževal tradicionalnih glasbenih oblik. Rad je imel lirično in uglajeno razpoloženje. Njegova glasba je večidel akademsko briljantna, a z določenim tonom poljudnosti, ki z lahkoto nagovori poslušalca. Pogosto je, kljub zapletenosti, širokem čustvenem in dinamičnem razponu ter dovršeni oblikovani zgradbi, pisal preprosto, nežno in učinkovito glasbo. Vse to se jasno pokaže tudi v ***Slovenski maši za bariton, klavir in dva godalna kvarteta*** iz leta 1940, ki jo je posvetil Ludviku Zepiču. Slovenskega pravnika, glasbenika in knjižničarja je kompozicije privatno učil ravno Škerjanc. Zepič je zaslužen za ustanovitev glasbene zbirke Narodne univerzitetne knjižnice v Ljubljani. Slovenska maša, kljub temu, da vsebuje vsa besedila latinske maše, nima liturgične vsebine. Besedila z izjemno zadnjega Ita missa est so v slovenščini.

**Marij Kogoj**, glasnik slovenskega glasbenega ekspresionizma, je svoje kompozicijske spretnosti razvijal pri radikalnih evropskih skladateljih, kot sta Franz Schreker in Arnold Schönberg na Dunaju. Stik z njima je ključno vplival na njegovo osebnost in glasbo, dal mu je svobodo pri ustvarjanju pa tudi samozavest, da stopi na pot izvirnemu in sledi notranjemu ustvarjalnemu vzgibu. Če je bil Lucijan Marija Škerjanc predstavnik akademske skladateljske srenje, pa je Marij Kogoj ob Slavku Ostercu zastopal drugačne poti, ki niso sledile vejam romantikov, ampak slogovnim usmeritvam evropskega naprednega toka. Vse svoje napore je vlagal v kovanje lastnega sloga in je odigral pomembno vlogo v razvoju slovenske glasbe 20. stoletja. Velik del njegovega vokalnega komponiranja je bil svoboden in se je malo ozira na tradicionalno klasično simetrijo in ravnotežje. Vendar pa ***Tri pesmi za glas in klavir*** iz leta 1916 so uglašene z mirno, lirično noto, ki se šele v zadnji pesmi stopnjuje do otožne bolesti.

**Saša Šantel** se je rodil v Gorici in na Dunaju opravil študij slikarstva, obenem pa je obiskoval predmete glasbene estetike in zgodovine ter muzikologije. Njegova slikarska mojstrovina, ki upodablja očete slovenskega skladateljskega snovanja, krasi dvorano Slavka Osterca v Slovenski filharmoniji v Ljubljani. Pripada generaciji slovenskih skladateljev, ki je ustvarjala v nacionalnem zanosu, hkrati pa si je prizadeval glasbeno ustvarjalnost dvigniti iz čitalništva na višjo stopnjo evropske glasbe. V njegovem opusu je okrog 100 del. Presenetljivo velik je nabor instrumentalnih skladb s poudarkom na komorni glasbi. Šantel se je v večji meri posvečal do tedaj v Sloveniji razmeroma slabo razviti, čisti instrumentalni glasbi. Čeprav je bil ljubitelj, si je prizadeval za strokovno znanje, ki si ga je kot samouk, tako izpopolnil, da je zajel vsa področja kompozicijske tehnike vsaj v določenem obsegu. Giblje se med klasicizmom dunajske šole, zgodnjo romantiko in ljudsko glasbo v smeri nacionalne šole po vzoru skladateljev drugih slovanskih narodov. Ustvarjal je iz srčne potrebe, njegova moč je predvsem v jasni, preprosti, utripu ljudskega izraza sorodni inventivni melodiji. Concertino je napisal leta 1940.

**Gustav Mahler** je pozno romantični avstrijski skladatelj, eden poslednjih romantičnih mislecev. Za časa svojega življenja je bil znan kot dirigent, ki tudi komponira, in to monumentalne kultne simfonije. Klavirski kvartet iz leta 1876 je njegovo najstniško delo, ki ga je napisal pri 16-ih letih. Delo je ostalo v fragmentih in ima dokončan zgolj prvi stavek. Ohranjeni stavek je v a-molu in kaže še zelo malo tistega Mahlerja, kot ga poznamo iz njegovih simfonij. Tukaj se še močno čuti vpliv Schumanna in Brahmsa. Kljub temu pa je učinkovito delo v sonatni obliki s tremi kontrastnimi temami, ki čeprav niso posebej izrazite, so spretno in domiselno razvite. Prvi dve se pojavita v isti tonaliteti (običajno se v kontrastni), tretja pa veliko modulira. Nenavadno izvirna in zvočno atraktivna je tudi kadenca violine. Skladba je kot delo študenta efektivna in očarljiva, sicer pa je akademsko zasnovana in tako ostaja v preverjenih okvirih ustvarjalnih namer.

**Simfonični orkester RTV Slovenija** je v šestdesetih letih, od ustanovitve v 1955, zapustil pomembno umetniško sled. Poleg studijskih in koncertnih snemanj za nacionalni glasbeni arhiv, orkester z raznolikimi programi privablja številno poslušalstvo. Posnel je skoraj ves slovenski simfonični repertoar in je za najboljše poustvaritve domačih skladb prejel visoka priznanja. Domača in mednarodna diskografija obsega več kot 400 zgoščenk. V zadnjem desetletju je orkester pozornost zbudil z odmevnimi projekti z najvidnejšimi glasbenimi zvezdami današnjega časa. Dirigent Anton Nanut je s svojim delom zaznamoval orkester, s katerim je kar osemnajst sezon zapored sestavljal program koncertnega cikla, z njim prvič v Sloveniji izvedel vrsto temeljnih partitur sodobne glasbe in vodil številne navdušujoče izvedbe velikih del glasbene umetnosti, ki vse nosijo pečat njegove velike osebne energije in glasbene ustvarjalnosti. Z orkestrom je tudi po upokojitvi še naprej stalno sodeloval, leta 2002 je postal njegov častni dirigent.

Violist **Franc Avsenek** je končal nižjo in srednjo glasbeno šolo v Beogradu, Akademijo za glasbo pa v Ljubljani pri prof. A. Dermelju. Leta 1967 je postal član Simfoničnega orkestra RTV Slovenija, od leta 1980 pa je njegov violist solist. Bil je član Slovenskega godalnega kvarteta in Klavirskega kvarteta RTV Ljubljana. Vodi orkester Camerata Labacensis in v njem tudi igra. Poučuje kot docent na Akademiji za glasbo v Ljubljani. Zadnja leta se veliko več posveča pisanju in dirigiranju. Napisal je Antologija viole v skladbah slovenskih skladateljev.

Baritonist **Matjaž Robavs** je študij solopetja opravljal na Univerzi za glasbo in upodabljajočo umetnost na Dunaju (prof. Helena Lazarski). Leta 2000 pa je zaključil podiplomski študij (prof. Robert Holl) in si pridobil naziv magister umetnosti. Zaposlen je kot profesor na Akademiji za glasbo v Ljubljani.

**Sanja Zupanič** se je petja učila pri prof. Saški Kolarič na Srednji glasbeni in baletni šoli v Ljubljani. Eno leto je študirala petje na Univerzi za glasbo in upodabljajočo umetnost na Dunaju, potem se je vpisala na Medicinsko fakulteto v Ljubljani. Študij petja pa je nadaljevala pri prof. Tatjani Vasle na ljubljanskem glasbenem konservatoriju.

**Monika Skalar** je študij violine opravljala na Državni visoki šoli za glasbo v Kölnu (prof. Igor Ozim) in po opravljeni diplomi ter specializaciji postala koncertna mojstrica Simfonikov RTV Slovenija. Je ustanoviteljica Ljubljanskega godalnega kvarteta in je tudi koncertna mojstrica orkestra Camerata Labacensis. Od leta 2004 je redno zaposlena na Akademiji za glasbo v Ljubljani kot profesor violine.

**Sofija Ristič** je slovenska harfistka bolgarsko-italijanskega rodu. Med letoma 1982 in 1991 je harfo študirala pri prof. Patrizii Tassini na Konservatoriju v Vidmu. Od leta 1996 je redno zaposlena v Simfoničnem orkestru RTV Slovenija.

**Anja Gaberc** je študij harfe vpisala na Akademiji za glasbo Ljubljana (prof. Ruda Ravnik Kosi). Specialistični študij je uspešno zaključila na Akademiji za glasbo v Pragi pri prof. Jani Bouškovi in pri njej še magistrski študij na Kraljevem konservatoriju v Bruslju. Poučuje na Konservatoriju za glasbo in balet Ljubljana ter na Umetniški gimnaziji Koper in redno koncertira z orkestri Slovenske filharmonije, SNG Opera in balet Ljubljana ter RTV Slovenija.

Pripravila: Metka Sulič

NAPOVEDUJEMO:

Ponedeljek, 18. september 2017, ob 20.30

Kulturni center Lojze Bratuž, Gorica (I)

»VSO SVOJO LJUBEZEN TI DAJEM«

SLOVENSKI OKTET

Umetniški vodja: Jože Vidic

Vstopnine ni.